**Scèna II**

Pierilhòt, Nanòt, Auguste, Corona

(A le gara de Mostèirs)

Nanòt

E vedetz, Pierilhòt, vòsta montra qu'avança,

Qu'èm partits bien pro lèu ! qu'arríbam a l'avança !

Pierilhòt

Que perfèri ! percé que vui véder com va

Tot aqueth bataclam, davant de m'i portar.

Nanòt

Qu'es mèi assegurat qu'un batèu de ratjaire

Per plan que hèci viste, amic, ne son pas güaire

Mèi segotit aquí que sus un matelas.

S'i pòden aloncar les camas e los braç !

Pui, ne perden pas temps : van a tota vitèssa

Com a le seguèri quòn sèguen una pèça.

E ni pluja ni vent, arré n'i hèi puishiu,

Qu'i son totjamèi bien, sii l'ivèrn, sii l'estiu.

Pierilhòt

Lavetz qu'es shens dangèr de tròp har cabriòlas,

Com arriba a moments dab nòstas carriòlas,

Aquò qu'es un progrès, e qu'es avantatjós

De viatjar shens calor ni shens briga d'arrós.

Veids bien ! Jo qu'èi rason. Dens lo temps de l'*empire*

N'an pas hèit tot aquò ! Boïssó qu'es un bon pire !

Shens d'eth n'aurén pas hèit aqueth camin de hèr.

Shens d'eth que carrem tots enqüèra anar de pè !

Nanòt

Qu'ètz un politicaire, autan pèc, a vòsta òra,

Com los mèi enrajats de le vila de Sòra.

Jo de parlar de 'quò, ne me hèi pas plesir !

Mès credènt que lo só ne va pas mèi lusir

Que ne véiram pas mèi clarejar les estelas,

Que vam secar tot drets, com petitas candelas,

Quòn lo Boïssó sii mòrt ? A le mòda de l'aut,

Parlim pas de Boïssó ! N'i èi pas hreid ni caut !

Pierilhòt

Bon ! ne'n parlim pas mèi ! Tè ! Qu'am aquí l'Auguste,

Qu'arriba bien com cau, e que tomba fòrt juste.

Auguste

Adiu, mon Pierilhòt, qu'i a longtemps t'èi pas vist.

Pierilhòt

E jo tabé ! L'aut jorn sui passat au redís

De ton casau. De lunh m'a semblat de te véder

Dab un hapchòt, en trin de héner bòi de teda !

Auguste

E n'as pas dit *bonjour* ? Espècia d'escanat !

Pierilhòt

Tè, n'aví pas lo temps e que me'n sui anat.

Auguste

Mès totun de't trobar per ací que m'estona !

Ditz-me donc com as hèit per quitar le patrona.

Te veden pas sovent desertar lo ton bòsc !

Pierilhòt

M'a gahat un tesic ! Que sui vielh mès que vòs !

Los ahars que van bien ! Lo bèth temps que m'engatja.

Lavetz que m'èi pensat de m'enterpréner un viatge.

Auguste

On vas donc com aquò ?

Pierilhòt

Vau véder los Ishós.

Auguste

Òh !! Mèfi-te per là ! Sas, que son escarniós !

Nanòt

Dishatz-lo Pierilhòt ! Eth, arré ne l'estona,

Que se harà dishar, qu'a le lenga pro bona !

Pierilhòt

Non, Non ! Ne'us èi pas paur, ne sui pas mèi pèc qu'iths,

E qu'èi lo pochic plen de pèças e d'ardits !

Auguste

N'ic diditz pas tan hòrt ! E se quauqua crapula

T'entenè díder aquò, te coparé le gula

Per te panar los sòus. Ne fau pas te vantar !

Nanòt

Là ! Lo trin qu'es aquí, que vatz poder *montar* !

Pierilhòt

Que vui véder davant, pusque son tan comòdes,

Com marchan los vagons, com viran les arròdas,

E com pòt le machina arrossegar lo trin

Shens jamèi acotar ni sortir deu camin.

Auguste

Lo shibau qu'es gualhard ! Le rota qu'es bien plèira

E ne s'enfonça pas com le rota de pèira,

Per grand que sii lo trin, per plan que sii carcat.

Pierilhòt

Que fau créder totun qu'aquò qu'es bien trobat.

Nanòt

Vedetz aqueths dus ralhs ! Que hèn duvas arrègas

Com dus ribans de hèr, los de vint cinc lègas.

Pierilhòt

Riban, se vas tu díder, e riban bien estret.

E lo trin qu'es tan grand, com pòt s'i tèner dret.

Nanòt

Que voletz ! Los sabents que son òmes terribles !

Auguste

Los mèi grands viatges uei ne son pas mèi penibles,

Que pòden se n'anar d'un trèit dinc a París

E tornar dens un jorn, shens que siin estadits.

Nanòt

Adara que se'n van dab machinas volairas

Tot aquò que hèi honta aus nòsts praubes chancaires.

Pierilhòt

Qu'an enventat de tot per har viatjar le gènt

Ne manca pas mèi sonque a trobar lo *moien*

De ne pas mèi morir.

Auguste

Pierilhòt síitz tranquille !

Après lo viroplane, après l'atamobila,

L'òme pòt inventar de tot çò que vorrà,

N'èm pas mèi avançats, e morir que farrà !

Pierilhòt

Qui sap, Auguste ! E pui qu'aurén pas sonque aloncar nòsta vita !

Auguste

Com vulhis, Pierilhòt, e víver en esperant,

Mès que crenhi, lavetz, que morís en plorant !

Pierilhòt

N'as pas briga *shanjat*, qu'ès totjamèi hardit !

Ne t'aurí pas querdut totun tan *maupolit* !

Auguste

Qu'es tan *bête* alimaut ! Ne veids pas que me'n hartas ?

Me hèis shudar reselhs ! Me'n vau préner les cartas !

Pierilhòt

Le *colèra* tabé comença de't gahar ?

(De cap a Nanòt.)

Çò que vòu díser aquò ? Çò que diable va har ?

Nanòt

Mès que ves ic a dit ! N'a pas volut compréner !

Ves a dit simplament que se n'anèva préner

Les cartas per tots dus autament Coronà

Vorré pas ves aubrir ni ves dishar *montar*.

Pierilhòt

Ma *fòi*, ne sabi pas que calè tan d'istoèras ;

E se m'ic avètz dit qu'aurí hèit de manièras

Entà préner jo *mème* una carta per jo.

Nanòt

Que le preirà, l'Auguste ! Après, vos cauratz pro

De li tornar l'argent !

Pierilhòt

.....Que fau pagar d'avança ??

Auguste (qu'arriba dab les cartas)

Pierilhòt qu'es servit ! Veids se n'as una *shança* !

Qu'as aquí lo bilhet, e que n'as un bèth tròç !

Se vòs que síim d'acòrd, balha vint e sèt sòus !

Pierilhòt

Mès, ditz, hòu, grand *farsur*, pensi que'm colhones ?

Auguste

A ça ! Peguejís pas ! Sas benlèu que m'esmonas !

Pierilhòt

Jo tabé que n'èi pro d'estar tant ahurbit

E de faler pagar davant d'estar servit.

Auguste

A jo que m'es *esgal* ! Qu'èi hèit lo sacrifici

De t'avançar l'argent per te rénder servici ;

E que te'n prenes a jo com un maishant demon ?

Pierilhòt

Mès ne te vui pas mau, ni te har nat afront !

Seloment, que te dic, ne compreni pas briga

Que me hècin pagar, dens aquesta botiga,

Davant de me servir, davant de me carrejar.

Quòn jo vui tocar sòus, que me los hèn ganhar.

Nanòt

Qu'atz rason, Pierilhòt ! Là ! qu'es una *betisa*

De pagar shens saber s'auràn le marshandisa.

Pierilhòt

E se me hèn tuvar, Nanòt aqueths shivaus ?

Auguste

N'agis pas paur ! Que te pagaràn mèi que ne vaus.

Arriba tè d'abòrd, vam préner nòsta plaça,

Vam poder devisar, pusque viàtjam amassa.

Pierilhòt

On vas donc tu ?

Ne m'as pas dit de quau costat !

Auguste

E mon òme, après tot, m'ic as pas demandat !

Mès ! Vòs pas vir dab jo ?... me'n vau dinc a Facture !

Coronà (qu'arriba)

Allons ! Les voyageurs, s'il vous plaît, en voiture !

(Lo ridèu que tomba)